Šioje ataskaitoje supažindinama su išorės vertinimo rezultatais ir išvadomis, padarytais vertinant direktyvą šiais dviem aspektais. Be to, joje apžvelgiami valstybių narių pateikti statistiniai duomenys apie vidutinės svertinės kainos (VSK) pokyčius, išleistų vartoti cigarečių kiekius, mokestines pajamas ir mokesčių naštą apdorotam tabakui nuo šios direktyvos įsigaliojimo 2011 m.

Be to, ši direktyva buvo pasirinkta vertinimui pagal Komisijos Reglamentavimo kokybės ir rezultatų programą (REFIT).

Pagal programą REFIT Komisija yra įsipareigojusi užtikrinti, kad ES teisės aktai atitiktų savo paskirtį ir pasiektų savo tikslus mažiausiomis sąnaudomis ir našta.

3. Direktyvos išorės vertinimas

Siekdamas įvertinti šios direktyvos veikimą, Mokesčių ir muitų sąjungos generalinis direktoratas (TAXUD GD) užsakė „Ramboll Management Consulting AS“, „The Evaluation Partnership“, ir „Europe Economics“ konsorciumą atlikti nepriklausomą išorės vertinimą (toliau – vertinimas).

Po konsultacijų su valstybėmis narėmis ir atsižvelgiant į REFIT programą, buvo susitarta, kad vertinimo tikslas yra nustatyti teisės aktų pagerinimo galimybes, siekiant sumažinti nacionalinių administracijų ir ekonominės veiklos vykdytojų administracines sąnaudas ir naštą ir padidinti akcizo už apdorotą tabaką surinkimo atitikties reikalavimams lygį ir saugumą. Vertinimas buvo pradėtas 2012 m. gruodžio mėn. ir baigtas 2014 m. rugpjūčio mėn. Tai, kaip vykdomas vertinimas, prižiūrėjo iš visų atitinkamų Komisijos tarnybų darbuotojų sudaryta iniciatyvinė grupė.

Reikėtų pažymėti, kad vertinimas buvo parengtas prieš priimant naujas geresnio reglamentavimo gaires 2015 m. gegužės 19 d., todėl į kai kuriuos privalomus šiomis gairėmis įvestus elementus nebuvo galima atsižvelgti. Pirma, vertinime suinteresuotųjų subjektų požiūriai surinkti vykdant tikslines apklausas, o ne organizuojant viešąsias konsultacijas. Antra, atsižvelgiant į programos REFIT tikslus, daugiausiai dėmesio buvo skiriama klausimams, susijusiems su veiksmingumu ir efektyvumu.



3.1. Vertinimo aprėptis

Pirmiausia vertinime nurodytos pagrindinės apdoroto tabako akcizų sistemos savybės, atsižvelgiant į dvi pagrindines akcizus apdorotam tabakui reglamentuojančias direktyvas . Po to vertinime daugiausiai dėmesio skiriama atsakymams į suderintus vertinimo klausimus. Vertinimo išvados yra sugrupuotos pagal šiuos vertinimo klausimus, kurie yra išvardyti 3.3 dalyje. Vertinime taip pat nurodyti klausimai, susiję su šiomis išvadomis, kurios yra aptariamos ataskaitos 4 skirsnyje.

Minimalių tarifų poveikis sveikatos apsaugai į vertinimo aprėptį nebuvo įtrauktas, nes daugelis minimalaus bendro akcizo tarifo padidinimų įsigaliojo visai neseniai, o tai reiškia, kad reikia daugiau laiko šiems aspektams įvertinti. Be to, kelioms valstybėms narėms buvo suteiktas pereinamasis laikotarpis iki 2017 m. gruodžio 31 d., kad jos galėtų cigaretėms taikyti minimalius tarifus. Susmulkintam rūkomajam tabakui minimalus bendras akcizo tarifas bus laipsniškai didinamas laikotarpiu iki 2020 m. sausio 1 d.

3.2 Metodika

Vertinimas buvo atliekamas trimis etapais: vertinimo rengimo, duomenų rinkimo ir analizės. Duomenų rinkimo etape klausimynai buvo išsiųsti valstybėms narėms ir ekonominės veiklos vykdytojams. Į klausimynus atsakė 27 valstybės narės ir 48 ekonominės veiklos vykdytojai. Gauti atsakymai buvo aptarti per telefoninius pokalbius ir tiesiogines apklausas. Taip pat 7-iose pasirinktose valstybėse narėse buvo atlikti atvejų tyrimai. Šiame etape buvo nagrinėjami dokumentai ir peržiūrima teorinė medžiaga. Be to, buvo atlikta esamų teisės aktų, tyrimų ir ekonominės teorinės medžiagos kokybinė analizė ir išanalizuoti turimi ekonominiai duomenys.

Paslaugų teikėjas, remdamasis atsakymais į klausimynus, nustatė gerąją patirtį ir problemas. Trečiame etape paslaugų teikėjas išnagrinėjo ir palygino skirtingus atsakymus ir parengė problemų, su kuriomis susiduria mokesčių administracijos ir ekonominės veiklos vykdytojai, sąrašą. Galiausiai, parengtos kelios rekomendacijos siekiant išspręsti nustatytas problemas.